Laat sy Liefde jou Lei: Jy bly altyd syne - www.bybelkennis.co.za
Laat sy Liefde jou Lei: Jy bly altyd syne – Milanie Vosloo
Jy bly áltyd syne!
“ … Gelukkig is hulle wat nie sien nie, maar tog tot geloof kom.” Johannes 20:29b
Geloof is nooit onwankelbaar nie. Dis selfs vir die sterkste geloofsreus moontlik om soms van koers af gegooi te word en dan in God se liefde en genade te begin twyfel. Wanneer jy deur ‘n geloofskrisistyd gaan, is dit altyd goed om weer by sy Woord te gaan stilstaan en te hóór hoe jou Here persoonlik vir jou sê:
Ek het jou by jou naam geroep. Jy is Myne. Wanneer jy deur diep water gaan, sal Ek by jou wees … Wanneer jy deur vuur stap, sal jy nie verbrand nie. Die vlamme sal jou nie verteer nie. Want Ek is die Here jou God …(Jesaja 43:2,3a)
Een ding weet ek vas en seker: Niks kan ons ooit van Christus se liefde skei nie. Nie dood of lewe of engele of duiwelse magte nie; nie ons vrees vir vandag of ons kommer vir môre nie … Ja, hoegenaamd niks daarbo of onder in die dieptes of elders in die skepping sal ons ooit kan skei van die liefde wat God in Christus Jesus ons Here vir ons het nie. (Romeine 8:19)
Maar die Gees self neem ons gebedsbehoeftes voor God op met versugting wat nie in menslike taal verwoord kan word nie. (Romeine 8:26)
Jy ís syne, niks sal ooit ‘n verskil maak aan sy liefde vir jou nie en Hy hoor elke woord van jou stom gebede!
Dankie dat ek U s’n is … en bly, Here!